**Συνοπτικό Βιογραφικό**

**ΙΩΑΝΝΗ Π. ΣΦΗΚΑ**

**Δρ. Πολιτικού Μηχανικού**

Ο **Ιωάννης Π. Σφήκας** είναι Διπλωματούχος Πολιτικός Μηχανικός και Διδάκτωρ του Εθνικού Μετσόβιου Πολυτεχνείου. Έχει κάνει μεταπτυχιακές σπουδές στον Σχεδιασμό & Ανάλυση Αντισεισμικών Κατασκευών και η Διδακτορική του Διατριβή αφορά σε θέματα Ωπλισμένου Σκυροδέματος & Τεχνολογίας και, ειδικότερα, στο Αυτοσυμπυκνούμενο Σκυρόδεμα.

Είναι μέλος του ΤΕΕ (2005) και πιστοποιημένος Πολιτικός Μηχανικός (CEng, Chartered Engineer) από το Ινστιτούτο Πολιτικών Μηχανικών (ICE) του Ηνωμένου Βασιλείου, ενώ διατελεί μέλος του βρετανικού Ινστιτούτου Τεχνολογίας Σκυροδέματος (ICT), και των διεθνών οργανισμών ACI και RILEM.

Έχει εργαστεί ως ελεύθερος επαγγελματίας στην Ελλάδα από το 2005, με έμφαση σε θέματα αρχιτεκτονικού και δομοστατικού σχεδιασμού, εκτέλεσης και αποτίμησης κατασκευών από σκυρόδεμα, αλλά και συμμόρφωσης με τους ισχύοντες κανονισμούς. Επίσης, στο πλαίσιο εκπόνησης της Διδακτορικής του Διατριβής, εργάστηκε ως ακαδημαϊκός και επιστημονικός συνεργάτης του Εργαστηρίου Ωπλισμένου Σκυροδέματος του Εθνικού Μετσόβιου Πολυτεχνείου (ΕΩΣ/ΕΜΠ), σε θέματα επικούρησης διδακτικού έργου, διεξαγωγής εργαστηριακών δοκιμών και προγραμματισμού, εκτέλεσης και ανάλυσης αποτελεσμάτων από επιτόπιους ελέγχους σκυροδέματος σε υπάρχοντα έργα υποδομής. Για ένα έτος, διατέλεσε διδάσκων στο Ινστιτούτο Επαγγελματικής Κατάρτισης (ΙΕΚ) Μεταμόρφωσης, σε θέματα Οικοδομικής.

Από το τέλος του 2013, εργάζεται ως Σύμβουλος Μηχανικός στην έδρα της διεθνούς συμβουλευτικής εταιρείας κατασκευών Mott MacDonald Ltd στο Λονδίνο (Metros & Civil/ Special Services Division), με κύριο αντικείμενο την Τεχνολογία Σκυροδέματος (σύνταξη και έλεγχος προδιαγραφών σκυροδέματος, έλεγχος συμπεριφοράς νωπού και σκληρυμένου σκυροδέματος, περιλαμβανομένων θεμάτων θερμικής συμπεριφοράς σκυροδέματος, θέματα αποτίμησης υλικών σε υπάρχουσες κατασκευές, υποστήριξη εργοταξίου σε θέματα ποιότητας και αποδοχής υλικών, πιθανοτικές αναλύσεις και επίλυση τεχνικών θεμάτων σκυροδέματος, κ.λπ.) σε έργα υποδομής, όπως γέφυρες, υπόγειες και υποθαλάσσιες σήραγγες, παραθαλάσσιες κατασκευές και πυρηνικές κατασκευές ανά τον κόσμο.

Παράλληλα, έχει συμμετάσχει στη συγγραφή άνω των 30 δημοσιεύσεων σε διεθνή περιοδικά, πρακτικά συνεδρίων και υποκεφάλαια οδηγιών και βιβλίων, ενώ συμμετέχει ως επιστημονικό μέλος σε τεχνικές επιτροπές του ΣΠΜΕ, της RILEM και του ACI, ως μέλος επιστημονικών ομάδων διεθνών συνεδρίων και ως κριτής σε διεθνή επιστημονικά περιοδικά.